**Témy záverečných prác na Katedre teórie práva a ústavného práva**

**Akademický rok 2022/2023**

**Prof. JUDr. PhDr. Tomáš Gábriš, PhD., LL.M.**

Bakalárska práca:

Tatiana Manďáková: Zodpovednosť pri výkone športovej činnosti / Liability in performing sports activities

Anotácia: Cieľom práce je preskúmať predpoklady a druhy zodpovednosti v športe, najmä vo vzťahu k úrazom športovcov. Osobitne je nutné venovať pozornosť okolnostiam vylučujúcim protiprávnosť a zodpovednosť za športové úrazy, ktoré boli predmetom dlhotrvajúcich teoretických polemík aj v dejinách slovenskej náuky športového práva.

**Mgr. Lucia Berdisová, PhD., LL.M**

Bakalárska práca:

Simona Perečinská: Desegregácia detí z marginalizovaných rómskych komunít v prístupe k vzdelaniu – robí štát dosť? / Desegregation of children from marginalized Roma communities and access to education - is status quo enough?

Anotácia: Na pozadí rozhodnutia Krajského súdu v Prešove a so zreteľom na aktuálnu, no dlhodobo pretrvávajúcu spoločenskú situáciu, si dáva práca za cieľ preskúmať uplatňovanie zákazu diskriminácie v súvislosti s právom na vzdelanie v Slovenskej republike. Analyzuje situáciu detí z marginalizovaných rómskych komunít, ktoré sú segregované do osobitných tried, či škôl, na základe ich etnickej príslušnosti; diskriminácia z uvedeného titulu tak determinuje ich budúcnosť už v ranom detstve. Ako komunikačný nástroj práca využíva spomínaný rozsudok súdu – prostredníctvom rozsudku a jeho následného osudu poukazuje na problémy pretrvávajúce so segregáciou v praxi.

Diplomové práce:

Adriana Slezáková: Naproti väčšej konvergencii v ochrane práv sexuálnych menšín? Komparatívna analýza vplyvu judikatúry Európskeho súdu pre ľudské práva v Slovenskej a Českej republike / Towards greater convergence in sexual minorities rights protection? A comparative analysis of an influence of the European Court of Human Rights’ case-law on the Slovak and Czech Republic

Anotácia: Popri vyslovených porušeniach práv zakotvených v dohovore pri konkrétnom štáte, resp. otázke vykonania rozsudku ESĽP, sa zároveň vynára aj otázka všeobecného vplyvu judikatúry ESĽP v členských štátoch Rady Európy a vytvárania a rešpektovania istého európskeho štandardu v oblasti ľudských práv. Predkladaná diplomová práca sa vo všeobecnosti zaoberá vzťahom ESĽP a členských štátov - Slovenskej a Českej republiky. Dôraz je kladený na analýzu a porovnanie reakcií národných parlamentov, vlád a najvyšších súdnych inštancií Slovenskej a Českej republiky na judikatúru ESĽP v oblasti práv sexuálnych menšín podľa čl. 8 dohovoru (sexuálnej orientácie a rodovej identity). Práca sa zameriava na argumentačnú váhu judikatúry ESĽP zo strany verejnej moci, ale aj jej využívanie v rámci strategickej litigácie. Na druhej strane rozoberá postoj ESĽP najmä z pohľadu jeho interpretácie práv zakotvených v dohovore v spojitosti s otázkou legitimity ESĽP. V akej miere prebieha dialóg medzi ESĽP a vybranými štátmi? Smerujú členské štáty k väčšej harmonizácii európskeho štandardu v právach sexuálnych menšín podľa čl. 8 dohovoru a ich implementácii alebo naopak k úpadku v ich ochrane?

Romana Szabóová: Analýza parlamentného diskurzu o súdnej moci / Analysis of the Parliamentary Discourse on Judicial Powe

Anotácia: Diplomová práca predstavuje kvalitatívny výskum spočívajúci v analýze parlamentného diskurzu o vybraných témach z oblasti súdnej moci. Cieľom práce je prostredníctvom skúmania a analyzovania argumentácie v parlamentnom diskurze a diskurzu ako takého odhaliť mocenské štruktúry a vzťahy, ktoré v tomto diskurze existujú, na základe čoho sa následne pokúsi zhodnodiť, kto v konečnom dôsledku presadil svoju moc a koho, prípadne aké argumenty sa nakoniec vtlačili nie len do diskurzu, ale aj do jeho výsledku.

**doc. Mgr. Marek Káčer, PhD.:**

Bakalárske práce:

Július Čapkovič - Záväznosť protiprávneho vojenského rozkazu / Binding force of an unlawfull military order

Anotácia: Predmetom práce bude analyzovať problém oprávnenosti a zákonnosti konania vyplývajúceho z protiprávneho vojenského rozkazu. Zámerom a hlavným cieľom práce bude zistiť odpoveď na otázku: Je sila vojenského rozkazu viac ako zákon? Práca bude hľadať vyvážený pomer medzi efektivitou riadenia vojska a zákonnosťou jeho operácií. Spoločenským prínosom práce bude návrh legislatívy umožňujúcej efektívnu nápravu protiprávneho stavu spôsobeného vydaním vojenského rozkazu. Práca bude vychádzať z analýzy platnej legislatívy vrátane zákonov o služobnom pomere vojaka, z príslušnej judikatúry a literatúry.

Tomáš Ilavský - Cielená reklama na internete ako hrozba pre demokraciu / Targeted advertising on the Internet as a threat to democracy

Anotácia: Základným cieľom práce je dokázať, že cielená reklama na internete za použitia osobných údajov môže predstavovať hrozbu pre demokraciu. Autor práce sa zameria na analýzu potenciálnych hrozieb cielenej reklamy pre procesy v demokratických krajinách a zamyslí sa nad spôsobom regulácie, ako by sa dalo takým hrozbám predísť. V prvej časti budú vysvetlené pojmy osobné údaje a cielená reklama, ako a na základe čoho môžu webstránky zbierať údaje od svojich používateľov s ich súhlasom. Ďalšia časť bude zameraná na potenciálne hrozby a ako príklad bude bližšie preskúmaný prípad týkajúci sa poradenskej firmy Cambridge Analytica a ich účasti na amerických prezidentských voľbách v roku 2016. Tretia časť bude venovaná snahám Európskej únie, Kongresu Spojených Štátov a konkrétnych spoločností na posilnenie ochrany osobných údajov na internete. Na záver autor zhodnotí viaceré riešenia na túto problematiku a vyberie to najvhodnejšie riešenie pre momentálnu situáciu. Práca bude vychádzať prevažne zo zahraničnej časopiseckej literatúry a prameňov práva týkajúce sa ochrany osobných údajov.

**Voľná téma na vypísanie do maisu:**

Názov práce: Reforma súdnictva v Poľsku a hodnoty právneho štátu / Judicial reform in Poland and the rule of law values.

Anotácia: Od roku 2015 presadzuje poľská vláda neortodoxné justičné reformy, ktoré vyvolávajú obavy z politizácie súdnictva. Jedným z najhlasnejších kritikov reforiem sú európske inštitúcie, ktoré voči Poľsku spustili aj procedúru podľa článku 7 ZEU. Bakalárska práca si kladie za cieľ objasniť tieto otázky: Je potrebné dimenzovať súdnu moc v postkomunistických krajinách inak ako v krajinách západných? Zasahujú poľské justičné reformy do nezávislosti súdnictva? Využívajú európske inštitúcie všetky možnosti nápravy, ktoré im ponúkajú zakladajúce zmluvy? Odpovede na tieto otázky predpokladajú prácu s cudzojazyčnými zdrojmi.

Diplomové práce:

Lucia Mesárošová: Regulácia slobody prejavu na sociálnych sieťach / Regulation of freedom of speech on social networks

Anotácia: Diplomová práca sa pokúsi predstaviť slobodu prejavu a právo na šírenie informácií špeciálne v prostredí sociálnych sietí ako novodobých alternatív verejného priestoru, s ohľadom na všetky ich osobitosti, vďaka ktorým si sociálne siete zaslúžia samostatné posúdenie. Práca sa ďalej zameria na nevyhnutné obmedzenia prejavu, predstaví argumenty, kedy je toto obmedzenie dôvodné a vhodné v kontexte verejného záujmu a či môžeme v tomto prípade hovoriť o cenzúre. Osobitne sa bude venovať otázke, aká entita, či už súkromnoprávna alebo verejnoprávna, má legitimitu k tomuto pristúpiť, aké kroky môže prijať a zároveň, aké iné formy postupov aktuálne existujú a aká je ich úspešnosť, prípadne budúcnosť.

Matúš Majzlík: Obmedzovanie základných ľudských práv v súvislosti s pandémiou covid-19 / Restriction of fundamental freedoms during the pandemic of COVID-19

Anotácia: Práca si kladie za cieľ odpovedať na otázku, či obmedzenie základných ľudských práv, ktoré sú/boli spojené s pandémiou COVID-19 sú v súlade s platným právnym stavom. Autor sa bude sústrediť na skúmanie legality a proporcionality vybraných protipandemických opatrení prijatých v SR. V práci bude využívať test proporcionality, právnu komparáciu a analýzu relevantnej judikatúry i literatúry.

**JUDr. Jakub Neumann, PhD.**

Bakalárskej práce:

Viktória Luptáková: Radbruchova formula a jej využitie v praxi / Radbruch´s Formula in practical application

Anotácia: Obsah bakalárskej práce by som na začiatok venovala odborníkovi Gustavovi Radbruchovi. Priblížila by som udalosti a dané obdobie, od ktorého sa teória, respektíve Radbruchova formula odrazila a aký je dopad jej vzniku. Rada by som objasnila obsah, význam a využitie v praxi Radbruchovej formuly, nakoľko je možné sa odvolávať proti nespravodlivému právu takýmto spôsobom. Taktiež by som skúmala otázku, či odvolanie sa na formulu Gustava Radbrucha má reálny dopad na záverečné rozhodnutia. Upovedomenie spoločnosti o tejto problematike, by aplikáciou Radbruchovej formuly eliminovalo hrubo nespravodlivé právo, s ktorým má svet veľmi nepríjemné skúsenosti, a preto musíme spoločnosti dať riešenie, nech sa história v porušovaní práv neopakuje.

Kristína Šinkorová: Nedostatky zákonodarného procesu na Slovensku / Legislative process defects in Slovak republic

Anotácia: Práca sa venuje problematike legislatívneho procesu na pôde Národnej rady Slovenskej republiky, pričom sa zmeriava na obchádzanie platnej právnej úpravy schvaľovaním tzv. legislatívnych prílepkov. Porovnáva a analyzuje momentálnu prax s právnou úpravou zákonodarného procesu. Cieľom práce je poukázať na nedostatky legislatívneho procesu, dopad schvaľovania legislatívnych prílepkov na právny systém a život spoločnosti a načrtnúť možné riešenia tohto stavu.

Martina Maťová: Dôležitosť morálky v práve / The importance of morality in law

Anotácia: Bakalárska práca sa zaoberá podrobným rozobratím pojmov právo a morálka. Podstatou práce je ich analýza a zároveň ich porovnanie a hľadanie vzájomnej súvislosti s použitím dostupnej odbornej literatúry a zdrojov. Taktiež sa bližšie venuje právnej teórií, v rámci ktorej právny pozitivizmus razantne rozdeľuje právo a morálku naproti tomu prirodzené právo ich spojuje a právo a morálku zdôvodňuje a zároveň podmieňuje. Cieľom práce je okrem nahliadnutia do minulosti a vyobrazenia postupného vývinu týchto pojmov aj poukázanie na dôležitosť morálnosti a spravodlivosti v dnešnom modernom svete. V závere sa nachádza odpoveď na kľúčovú otázku práce a to prečo je morálka v práve dôležitá.

Viktória Kološtová: Právomoci prezidenta v ústavnom systéme Slovenskej republiky / Presidential powers in constitutional system of Slovak republic

Anotácia: Bakalárska práca je zameraná na postavenie prezidenta ako hlavy štátu v ústavnom systéme Slovenskej republiky. Hlavným cieľom práce je analýza právomocí prezidenta, ktorými disponuje vo vzťahu k moci zákonodarnej, k moci výkonnej a  k moci súdnej a ostatných vybraných právomocí. V práci by som najmä chcela vysvetliť, prečo si myslím, že právomoci prezidenta v Slovenskej republike majú dostatočnú právnu silu a nie sú zanedbateľné. Čiastkovým cieľom práce je práca s platnou právnou úpravou, vybranou literatúrou, ale najmä s príslušnou judikatúrou Ústavného súdu Slovenskej republiky, ktorá dáva odpoveď na otázky, ktoré sú pre právnikov často rozporuplné.

Diplomové práce:

David Hájek: Právna sila a účinky výsledkov referenda / Legal force and effects of referendum results

Anotácia: Diplomová práca bude podrobne analyzovať inštitút referenda a jeho aplikovateľnosť ako právneho nástroja v demokratickom zriadení v podmienkach SR a vybraných členských štátov EÚ. Práca sa bude špeciálne zaoberať najmä otázkou konania obligatórneho referenda v kontexte naplnenia zákonom predpokladaných znakov ako aj následkov ich nenaplnenia. Pre lepšie pochopenie tohoto inštitútu v merite sa bude práca opierať o fakultatívne a obligatórne referendá, ktoré sa konali v SR od jej vzniku. Osobitne sa bude venovať právomociam prezidenta a Ústavného súdu SR vo vzťahu k platnosti referenda a súladnosti referendovej otázky s ústavou.

Kristína Kružlicová: Diskriminácia na základe sexuálnej orientácie v podmienkach Slovenskej republiky / Discrimination on the basis of sexual orientation in Slovak republic

Anotácia: Práca sa zaoberá diskrimináciou sexuálnych menšín v podmienkach Slovenskej republiky s cieľom poukázať na konkrétne prípady diskriminácie spôsobené príslušnosťou k určitej sexuálnej menšine. Práca sa na začiatku venuje pojmu diskriminácia. Ďalej sa v práci sústredím na diskrimináciu sexuálnych menšín, ktorá sa prejavuje v právnom poriadku Slovenskej republiky. V práci spomínam rozhodnutia súdov na vnútroštátnej ako aj nadnárodnej úrovni, ktoré sa venujú danej problematike. V neposlednom rade sa v práci venujem právam sexuálnych menšín na Slovensku v porovnaní s vybranými členskými štátmi Európskej únie. Práca poukazuje na nerovné a nespravodlivé zaobchádzanie s ľuďmi na základe ich sexuálnej orientácie na Slovensku.

Andrej Kališka: Postavenie prezidenta v podmienkach Slovenskej republiky / The President of the Slovak republic

Anotácia: Cieľom diplomovej práce je spracovať problematiku postavenia prezidenta v Slovenskej republike. Práca sa zaoberá aj porovnávaním postavenia prezidenta s postavením iných štátnych orgánov v parlamentnej forme vlády. V práci sa rozoberajú predovšetkým kreačné právomoci prezidenta. Časť práce sa venuje aj problematike udeľovania milosti a amnestie.

**Voľná téma na vypísanie do maisu:**

Názov práce: Klauzula večnosti / The Eternity Clause

Anotácia: Práca sa zaoberá skúmaním klauzúl večnosti ako explicitne stanovených nezmeniteľných častí ústavy. Autor/ka sa zaoberá komparáciou klauzúl večnosti zakotvených v ústavách európskych štátov. Pozornosť je venovaná historickým okolnostiam ich vzniku, podstatným obsahovým odlišnostiam ako aj praktickému využitiu v rozhodovacej činnosti ústavných súdov. Práca sa taktiež pokúša identifikovať základné rozdiely medzi klauzulou večnosti a teóriou (implicitného) materiálneho jadra ústavy. Cieľom práce je poukázanie na pozitíva a negatíva spojené s nezmeniteľnosťou (večnosťou) konkrétnych častí ústavného dokumentu.

**Mgr. Katarína Kuklová, PhD.**

Bakalárske práce:

Erik Barát: Je referendum efektívny nástroj priamej demokracie?/ Is referendum an effective tool for democracy?

Anotácia: Bakalárska práca bude analyzovať referendum ako nástroj priamej demokracie, pričom cieľom bude najmä skúmanie jeho negatívnych vlastností, ktoré podľa názoru autora práce prevyšujú nad vlastnosťami pozitívnymi. V jednotlivých kapitolách budú dopodrobna rozvetvené konkrétne príklady referenda v Slovenskej republike. Jediná pozitívna, je možnosť referenda o vstupe alebo vystúpení štátu ako celku alebo územia z určitého zoskupenia.

Frederika Frýdecká: Hranice slobody prejavu a mravnosť / The limits of freedom of speech and morality

Anotácia: Hlavným cieľom bakalárskej práce bude oboznámiť čitateľa s hranicami slobody prejavu a morálky. Práca v jednotlivých častiach poukazuje konkrétne prípady limitov slobody prejavu z dôvodu ochrany mravnosti . Text sa zaoberá aj problematikou zodpovednosti vo virtuálnom priestore a možnosťami, ktoré nám právny poriadok ponúka.

Katarína Hargašová: Problematika interrupcií v demokratickom štáte / The issue of abortions in a democratic state

Anotácia: Bakalárska práca poukazuje na celkovú problematiku interrupcií v demokracii. Záverečná práca poukazuje na možné riziká pri zasahovaní do ľudských práv pri problematike umelého prerušenia tehotenstva. Práca pracuje s diskusiou, ktorá prebehla v parlamente SR o možnosti sprísniť podmienky umelého prerušenia tehotenstva. Text má ambíciu poukázať aj na možný zvýšený výskyt ilegálnych potratov v budúcnosti a iné systémové nedostatky či sekundárne riziká.

Nikola Rajnohová: Problematika interrupcií v Slovenskej republike / The issue of abortions in the Slovak Republic

Anotácia: Bakalárska práca sa venuje právnej úprave a parlamentnej diskusii o umelom prerušení tehotenstva. Text analyzuje argumentáciu oboch názorových spektier a pokúša sa uzatvoriť kruh cez test proporcionality. Práca sa opiera aj rozhodnutia ESĽP, pričom sa snaží posúdiť, či súčasná práva úprava v dostatočnej miere chráni plod a rovnako sa zamýšľa, aké dôsledky by malo sprísnenie procesu umelého prerušenia tehotenstva.

Diplomové práce:

Nikola Sabová: Sexuálne obťažovanie na internete/ Sexual harassment on the Internet

Anotácia: Diplomová práca sa venuje problematike sexuálneho obťažovania vo virtuálnom priestore. Výskumná otázka práce sa sústredí na odpovedanie otázky, či slovenská právna úprava v dostatočnej miere a efektívne reaguje na zvyšujúci sa trend prípadov sexuálneho obťažovania na internete. Práca sa taktiež venuje rôznym mieram zodpovednosti za sexuálne obťažovanie a taktiež sa zamýšľa aký vplyv mala pandemická situácia na prípady sexuálneho obťažovania.

**Voľné témy na vypísanie do maisu:**

Názov práce: Nenávistné prejavy na internete / Hate speech on the Internet

Anotácia: Diplomová práca rieši problematiku ústavnoprávnej úpravy nenávistných prejav. Cieľom práce je poukázať na limity slobody prejavu, konkrétne pokiaľ prejav porušuje ľudské práva iných osôb. Text v jednotlivých častiach bližšie analyzuje jednotlivé charakteristiky nenávistných prejav, pričom sa opiera o rozhodovaciu činnosť najvyšších súdov. V neposlednom rade sa diplomová zameriava aj otázky zodpovednosti za nenávistné prejavy na rôznych fórach a sociálnej sieti.

Názov práce: Kritériá ústavnoprávnej ochrany nemravných prejavov / Criteria for constitutional protection of obscene speeches

Anotácia: Diplomová práca analyzuje rozhodovaciu činnosť ESĽP, ale aj iných súdov, pri limitoch slobody prejavu v otázkach mravnosti. Samostatná kapitola je venovaná analýze silných a slabých stránok testu obscenity, ako mechanizmu, ktorý súdy využívajú pri posudzovaní nemravných prejavov. V neposlednom rade sa práca venuje aj sporom o reštrikciu virtuálnej pornografie, v ktorej akoby absentuje „skutočná osoba aktéra“, nakoľko je vytváraná počítačom.

Názov práce: Postavenie a práva sexuálnych menšín v Slovenskej republike - ústavnoprávna reflexia / The position and rights of sexual minorities in the Slovak Republic - constitutional reflection

Anotácia: Hlavným cieľom diplomovej práce je poukázať na rozhodovaciu činnosť ESĽP v otázkach právach sexuálnych menšín a ich reflexiu v podmienkach Slovenskej republiky. Parciálne sa práca sústredí najmä na možnosti uzavrieť formu civilného zväzku, možné prekážky a sociologický dopad. Autor sa na viacerých miestach v texte inšpiruje aj právnou úpravou iných krajín v otázkach civilných zväzkov pre osoby LGBTI komunity.

**Mgr. Adam Krajáč**

Bakalárske práce:

Dávid Straňava: Morálka a spravodlivosť z pohľadu práva / Morals and justice from the perspective of law

Anotácia: Bakalárska práca sa zameriava na morálku a spravodlivosť ako neopomenuteľné činitele pri tvorbe ako aj pri aplikácii práva. Nosnou tézou predmetnej práce bude otázka čo predstavuje morálka a spravodlivosť v právnom prostredí. Text v jednotlivých častiach analyzuje morálku a jej históriu, v čom sa podobá a v čom líši od spravodlivosti a od práva a jej významu pri tvorbe a aplikácii práva. Následne sa práca zameriava na vzťah morálky s právom a jej význam pri aplikácii práva, objasňujúc pri tom pojmy ako právo a právna norma.

**Voľné témy na vypísanie do maisu:**

Názov práce: Právny pozitivizmus a pojem práva v dielach Josepha Raza / Positivism and the concept of law in the works of Joseph Raz

Anotácia: Hlavným cieľom bakalárskej práce je analýza a predstavenie pozitívnoprávnej jurisprudencie v dielach Josepha Raza a jej prepojenie na aktuálne chápanie práva. Primárne sa práca bude sústreďovať na objasnenie pozitívnoprávneho nahliadania na právo ako systém tak, ako to predstavuje vo svojich dielach Joseph Raz. Parciálne sa práca bude zameriavať na objasnenie rozdielov medzi právnou filozofiou pozitivistov a nonpozitivistov a na kritiku myšlienok Josepha Raza.